DA-Jeug: ‘Los die Taalmonument uit’Taalmonument (Foto: Alexander Mickel) Die DA-Jeug het hom sterk uitgespreek oor die regering se voorneme om die naam van die Afrikaanse Taalmuseum en ‑monument (ATM) te verander. Volgens die organisasie is dit ŉ “aanval op ons geskiedenis en erfenis”. “Vandag kom hulle vir Afrikaans, môre kom hulle vir Xhosa en Zulu,” het Nicholas Nyati, tussentydse leier van die DA-Jeug, gesê. Die regering is onlangs gedwing om Afrikaans as ŉ inheemse taal te klassifiseer, maar dié deurbraak is vinnig ontsier nadat dit aan die lig gekom het dat Nathi Mthethwa, minister van kuns en kultuur, daarop aandring dat Afrikaans verwyder moet word uit die naam van die ATM. Die DA-Jeug se leierskap het Saterdagoggend by ŉ groot groep Afrikaanssprekendes in die Paarl in die Wes-Kaap aangesluit wat ŉ spreekbeurt voor die raad van die ATM gegun is oor die beplande verandering. Nyati het in ŉ video gebieg dat hy self nie eers Afrikaans kan praat nie, maar dat die kwessie om die Taalmonument soveel groter is as die feit of iemand Afrikaanssprekend is al dan nie. “Dit gaan daaroor om op te staan vir ons vryheid en ons demokrasie,” sê hy. “Wanneer mense vra wat ons gedoen het toe hulle [die regering] vir die Afrikaanse taal gekom het, sal ons sê ons het opgestaan en baklei. Ons is verenig in ons diversiteit.” Nyati het bygevoeg dat die regering daarop uit is om die Suid-Afrikaanse erfenis te verpletter in hul voortdurende strewe na naamsveranderinge. “Hulle [die regering] bou niks nie – alles waaraan hulle raak, wil hulle vernietig. Dit is ŉ regering wat daarop uit is om alles te hernoem.” Deur die jare is talle dorpe en stede se name verander, onder andere dié van Port Elizabeth wat nou bekend staan as Gqeberha. Dié naamsveranderinge kom dikwels teen ŉ koste van miljoene rand wat talle meen eerder vir die bekamping van armoede aangewend kan word. “In plaas daarvan om die huidige styging in brandstofpryse te takel, wil hulle kom en hierdie monument hernoem,” sê Nyati. “Die DA doen ŉ beroep op alle Suid-Afrikaners wat ons land se ryk linguistiese diversiteit koester om ons petisie te ondersteun en protes aan te teken teen die ANC se jongste aanval op die regte en erfenis van ons land se diverse Afrikaanssprekende gemeenskap.”